b'\n_START_ARTICLE_\nProfesor Klepec\n_START_SECTION_\nVsebina\n_START_PARAGRAPH_\nProfesor Klepec je podnajemnik pri \xc5\xbdulaju in njegovih dveh sestrah, mlaj\xc5\xa1i Kristini in starej\xc5\xa1i Bibijani. \xc5\xbdivi mirno in odmaknjeno. Vendar pa se nekega majskega jutra vse spremeni. Na vrata potrka njegov nekdanji so\xc5\xa1olec Sko\xc4\x8dir in ga prosi, naj mu shrani kov\xc4\x8dek s politi\xc4\x8dnimi letaki, saj je sam v veliki nevarnosti. Klepec no\xc4\x8de o tem niti sli\xc5\xa1ati, vendar pa si premisli, ko se izka\xc5\xbee, da je dekle, ki jo \xc5\xbee nekaj \xc4\x8dasa na skrivaj ob\xc4\x8duduje, Sko\xc4\x8dirjeva sestra Ana. Ko Sko\xc4\x8dir odide, se pri Klepcu oglasi \xc5\xa1tudent Jo\xc5\xbee in mu prinese pismo svojega o\xc4\x8deta. Izka\xc5\xbee se, da ga bodo izklju\xc4\x8dili, ker se je politi\xc4\x8dno udejstvoval. Prosi ga za pomo\xc4\x8d. Takrat se izka\xc5\xbee Klep\xc4\x8dev \xc5\xbeivljenjski nazor: dr\xc5\xbeati se je treba preizku\xc5\xa1enih in ustaljenih vrednot in brati knjige, ki so stare vsaj sto let. Zato naprednemu mladeni\xc4\x8du no\xc4\x8de pomagati. \xc5\xa0tudent odide, v sobo pa pride njegov stanodajalec \xc5\xbdulaj. Ob\xc4\x8duduje kov\xc4\x8dek, ki se nenadoma odpre in ven se usuje kopica letakov. \xc5\xbdulaj najemnika seveda prijavi. Klepec se opravi\xc4\x8duje pri ravnatelju, ki mu predlaga, naj se na konferenci potegne za \xc5\xa1tudenta Jo\xc5\xbeeta, on pa bo uredil, da se mu ne bo ni\xc4\x8d zgodilo. Klepec se najprej upira, potem pa uvidi, da mu ne preostane ni\xc4\x8d drugega. Vendar pa ne gre vse tako gladko, saj \xc5\xbdulaj poro\xc4\x8da tudi novinarju \xc5\xbdajblju in Na\xc4\x8delniku. Medtem se profesorji odlo\xc4\x8dijo, da fanta ne bodo vrgli iz \xc5\xa1ole in bo lahko opravljal maturo. \xc5\xbdulaj \xc5\xa1tudenta pripre, doma pa pripravi ukano za Klepca. Medtem se pri Klepcu oglasi Sko\xc4\x8dir in Kristini razodene svojo ljubezen. Ko Klepec pride domov, ga \xc5\xbdulaj opije in zahteva, da mu pove, kdo je lastnik kov\xc4\x8dka. Na koncu zabrusi, da je krivec tako ali tako \xc5\xbee v zaporu, in Klepec naivno vpra\xc5\xa1a, ali so Sko\xc4\x8dirja \xc5\xbee zaprli. \xc5\xbdulaju je vse jasno, zato odide, opitega Klepca pa Bibijana zapelje in zvabi v svojo sobo. Naslednje jutro \xc5\xbdulaj Klepca prisili, da zasnubi Bibijano. Klepec privoli, takrat pa k njemu pride obupana Ana. Prosi ga, naj re\xc5\xa1i njenega brata, in Klepec ji obljubi svojo pomo\xc4\x8d. Pred vrati Ano \xc4\x8daka \xc5\xa1tudent Jo\xc5\xbee in Klepcu je takoj jasno, da je njegovih upov konec, saj sta zaljubljena. \xc5\xbdulaj privede vklenjenega Sko\xc4\x8dirja in ga za\xc4\x8dne zasli\xc5\xa1evati. Kristina se vme\xc5\xa1a, vso krivdo prevzame nase in pove, da se bo s Sko\xc4\x8dirjem poro\xc4\x8dila. \xc4\x8ce ji bo \xc5\xbdulaj nasprotoval, bo policiji povedala vse o nezakonitem tihotapljenju in sprejemanju podkupnin. \xc5\xbdulaj se vda. Vsi so zadovoljni. Sko\xc4\x8dir, Ana, \xc5\xa1tudent Jo\xc5\xbee in Kristinca se odpravijo praznovat na Ro\xc5\xbenik, konservativna Klepec in Bibijana pa ostaneta doma, kjer sanjarita o svojem bodo\xc4\x8dem \xc5\xbeivljenju v miru in pokoju.\n_START_SECTION_\nUprizoritve\n_START_PARAGRAPH_\nKomedija je bila prvi\xc4\x8d leta 1940 (Peter Klepec) v SNG Ljubljana in leta 1951, pod naslovom Profesor Klepec._NEWLINE_Prvotno je bilo komediji naslov Peter Klepec, kar je satiri\xc4\x8dno namigovalo na narobe junaka v znani ljudski pripovedki Petra Klepca. Tridejanko je avtor po vojni predelal v dramo iz \xc5\xa1tirih dejanj in zamenjal naslov v Profesor Klepec. Na novo je napisal drugo dejanje, saj se mu je zdelo, da je treba problematiko, iz katere je nastal profesor Klepec, bolj \xc5\xa1iroko prikazati.'